CELEX: 62008TN0056
Language: el
Date: 2008-02-05 00:00:00
Title: Υπόθεση T-56/08: Προσφυγή της 5ης Φεβρουαρίου 2008 — ΙΕΑ κ.λπ. κατά Επιτροπής

26.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 107/29
            
         Προσφυγή της 5ης Φεβρουαρίου 2008 — ΙΕΑ κ.λπ. κατά Επιτροπής
   (Υπόθεση T-56/08)
   (2008/C 107/49)
   Γλώσσα διαδικασίας: η αγγλική
   Διάδικοι
   
      Προσφεύγουσες: Stichting IEA Secretariaat Nederland (IEA) (Άμστερνταμ, Κάτω Χώρες), Educational Testing Service Global BV (ETS-Europe) (Άμστερνταμ, Κάτω Χώρες), Deutsches Institut für Internationale Pädagogische Forschung (DIPF) (Φρανκφούρτη επί του Μάιν, Γερμανία), Institut zur Qualitätsentwicklung im Bildungswesen (IQB) (Βερολίνο, Γερμανία) (εκπρόσωποι: E. Morgan de Rivery και S. Thibault-Liger, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει στο σύνολό της την απόφαση της Επιτροπής, της 23ης Νοεμβρίου 2007, με την οποία απορρίφθηκε η προσφορά που υπέβαλαν οι προσφεύγουσες στο πλαίσιο του διαγωνισμού EAC/21/2007 περί «ευρωπαϊκής μελέτης σχετικά με τις γλωσσικές ικανότητες», καθόσον αντιβαίνει στο κοινοτικό δίκαιο και βαρύνεται με πρόδηλη πλάνη εκτιμήσεως·
            
         
               —
            
            
               να ακυρώσει στο σύνολό της την απόφαση να ανατεθεί η εκτέλεση της οικείας συμβάσεως στην SurveyLang Consortium, καθόσον αντιβαίνει στο κοινοτικό δίκαιο και βαρύνεται με πρόδηλη πλάνη εκτιμήσεως, και
            
         
               —
            
            
               να καταδικάσει την Επιτροπή στα δικαστικά έξοδα, βάσει του άρθρου 87, παράγραφος 2, του Κανονισμού Διαδικασίας του Πρωτοδικείου.
            
         Λόγοι ακυρώσεως και κύρια επιχειρήματα
   Οι προσφεύγουσες υπέβαλαν προσφορά στο πλαίσιο του διαγωνισμού που προκήρυξε η καθής περί «ευρωπαϊκής μελέτης σχετικά με τις γλωσσικές ικανότητες» (ΕΕ 2007/S 61-074161), όπως διορθώθηκε (ΕΕ 2007/S 109-133727). Οι προσφεύγουσες προσβάλλουν την απόφαση της καθής, της 23ης Νοεμβρίου 2007, με την οποία απορρίφθηκε η προσφορά τους και ανατέθηκε η εκτέλεση της συμβάσεως σε άλλον υποψήφιο.
   Προς στήριξη της προσφυγής τους, οι προσφεύγουσες υποστηρίζουν ότι η προσβαλλόμενη απόφαση αντιβαίνει στην αρχή της ίσης μεταχειρίσεως, στο άρθρο 100, παράγραφος 1, του δημοσιονομικού κανονισμού (1) και στη συγγραφή υποχρεώσεων του διαγωνισμού.
   Επιπλέον, οι προσφεύγουσες υποστηρίζουν ότι η Επιτροπή υπέπεσε σε πρόδηλη πλάνη εκτιμήσεως όσον αφορά τα ποιοτικά κριτήρια που καθορίζονται με τη συγγραφή υποχρεώσεων, η οποία είχε ως συνέπεια την πρόδηλη πλάνη εκτιμήσεως κατά τη βαθμολόγηση των υποψηφίων.
   Τέλος, οι προσφεύγουσες διατείνονται ότι η Επιτροπή παραβίασε την αρχή της χρηστής διοικήσεως, καθόσον δεν επέδειξε τη δέουσα επιμέλεια κατά τη διενέργεια του διαγωνισμού.
   
      (1)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1), όπως έχει τροποποιηθεί (ΕΕ L 25, 2003, σ. 43).